Denne uge kommer til at byde på ustadigt vejr med regn, men temperaturen er alligevel i den lune ende på nær mandag. - Paraplyer og regntøj kommer til at stå sin prøve for alle de mange, der er skal cykle på arbejde, fortæller DMI's meteorolog Mogens Rønnebek og fortsætter: - Nu har vi haft et højtryk, der har blokeret for fronterne i et stykke tid. Det er trukket væk og har åbnet op for, at fronter kan komme ind over landet fra sydvest. Mandagen starter i det grå og kølige med omkring 10 grader. - I dag ligger der noget regn i Sydvestjylland, og det trækker langsomt indover landet i løbet af dagen, lyder det fra meteorologen. Det våde vejr fortsætter natten til tirsdag og tirsdag morgen, hvorefter det klarer op i den sydvestlige del af landet, hvor der venter op til 17 graders varme. Resten af landet vil tirsdag opleve 10 til 15 grader. Derefter kommer der nogle såkaldte "byge-dage" med regn onsdag, torsdag og fredag. Der vil også være perioder med sol, hvilket især kan opleves onsdag. Torsdag tyder på at blive ugens vådeste dag med op til 10 millimeter regn og en temperatur på 10 til 15 grader. - Der kommer noget mere vedvarende og mere intens regn i løbet af eftermiddagen og aftenen, siger meteorologen. Det ustadige vejr med enkelte byger og nogen sol ser også ud til at fortsætte i weekenden. - Det er lidt vådere, end vi plejer at have det om foråret. Det plejer at være nogle tørre måneder, fortæller Mogens Rønnebek.

Opsummering:
Der er regndryp på vej til alle ugens dage. Torsdag kan der falde op til 10 millimeter regn i hele landet.